KOMISIJOS REGLAMENTAS (EB) Nr. 231/2009
2009 m. kovo 19 d.
kuriuo nukrypstama nuo Reglamento (EB) Nr. 800/1999 nuostatų, susijusių su grąžinamųjų išmokų už 2008 m. rugsėjo 1-25 d. pagal to reglamento 36 ir 44 straipsnius pristatytą cukrų nustatymu
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas („Bendrą bendro žemės ūkio rinkų organizavimo reglamentą“) (1), ypač į jo 167 straipsnio 7 dalį kartu su 4 straipsniu,
kadangi:
(1)
2008 m. rugsėjo 25 d. Komisijos reglamente (EB) Nr. 947/2008, kuriuo sustabdomas grąžinamųjų išmokų už neperdirbto baltojo cukraus ir neperdirbto žaliavinio cukraus eksportą taikymas (2), nuo 2008 m. rugsėjo 26 d. nebenumatyta skirti grąžinamųjų cukraus eksporto išmokų, įskaitant pagal 1999 m. balandžio 15 d. Komisijos reglamento (EB) Nr. 800/1999, nustatančio bendrąsias išsamias eksporto grąžinamųjų išmokų sistemos taikymo žemės ūkio produktams taisykles (3), 36 ir 44 straipsnius pateiktą cukrų.
(2)
Pagal Komisijos reglamento (EB) Nr. 800/1999 37 straipsnį valstybės narės gali eksportuotojams leisti paskutinę mėnesio dieną nustatyti grąžinamosios išmokos dydį, taikomą kiekvieną mėnesį pakraunamiems produktams 36 ir 44 straipsniuose nurodytais pristatymo atvejais. Tačiau grąžinamosios išmokos dydžio, taikomo pagal tą tvarką 2008 m. rugsėjo 1-25 d. pristatytam cukrui, nustatyti neįmanoma.
(3)
Neturėtų būti pažeista teisė gauti grąžinamąsias išmokas už produktus, pristatytus pagal Komisijos reglamento (EB) Nr. 800/1999 37 straipsnyje nurodytą tvarką iki Reglamento (EB) Nr. 947/2008 įsigaliojimo. Todėl siekiant nustatyti minėtas grąžinamąsias išmokas reikia nustatyti datą, kuria reikia remtis, nukrypstant nuo Reglamento (EB) Nr. 800/1999 37 straipsnio 2 dalies.
(4)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 800/1999 37 straipsnio 2 dalies, nustatant eksporto grąžinamąsias išmokas už 2008 m. rugsėjo 1-25 d. pagal minėto reglamento 36 straipsnio 1 dalies a ir c punktus bei 44 straipsnio 1 dalies a ir b punktus pristatytą cukrų bus remiamasi 2008 m. rugsėjo 25 d. data.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2008 m. rugsėjo 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. kovo 19 d.